**ИНФОРМАЦИЯ ЗА ДЕЛА НАСРОЧЕНИ ЗА РАЗГЛЕЖДАНЕ ПРЕЗ ПЕРИОДА 20.01. - 24.01.2025 г.**

**21 ЯНУАРИ 2025 г.**

**Наказателно дело от общ характер №798/2024 година – 10:00 часа**

На 21, 23 и 24 януари 2025 година, са насрочени три поредни съдебни заседания по наказателно дело №798/2024 година, образувано срещу А.Д.Л. – акушер-гинеколог в плевенска многопрофилна болница за активно лечение, обвинен в това, че

През 2017 година, при наблюдаване на бременност и провеждане на раждане, поради немарливо упражняване на медицинската професия, извършил пропуски, които довели до смъртта на родилката Х.В.Ц и на новороденото й дете.

Обвинителният акт е постъпил в съда на 07.11.2024 година и е образувано настоящото дело.

Делото ще се гледа по общия ред и в трите съдебни заседания е предвидено да се разпитват свидетели.

**22 ЯНУАРИ 2025 г.**

**Наказателно дело от общ характер №401/2024 година – 09:30 часа**

На 22.01.2025 година, състав на Плевенски окръжен съд разгледа наказателно дело №401/2024 година, което е образувано по обвинителен акт на Окръжна прокуратура Плевен, срещу трима обвиняеми с инициали:

**Р.З.Р.** - роден 1993 година,

**М.А.М.** - роден 2001 година (непълнолетен към момента на извършване на престъплението) и

**И.Р.С.** - роден 2002 година (непълнолетен към момента на извършване на престъплението) и тримата от село Пелишат, обвинени в това, че

На 04.12.2017 година в село Пелишат, в съучастие като извършители, отнели от П.Н.Ц. движими вещи на стойност над 530 лева, като употребили за това сила и грабежът е придружен с убийството на лицето.

Тримата живеят в едно и също село, както и жертвата. На посочената дата обвиняемият М.А.М. видял пострадалия в автобуса от град Плевен до село Пелишат и решил да го ограби, като убедил присъстващия в същия автобус обвиняем И.Р.С. да му помогне. Причакали го след като слезли всички в село Пелишат и под предлог, че искат да му помогнат с тежки чанти го убедили да минат през гориста местност до дома му. Там се присъединил и третия обвиняем Р.З.Р. и тримата заедно започнали да нанасят побой над жертвата. В следствие на множеството удари с ритници, юмруци и различни неустановени предмети, в гърдите, корема и главата на пострадалото лице, са му причинени множество травми довели до смъртта му. Обвиняемите са с лоши характеристични данни и престъплението е извършено с особена жестокост, като тримата с общи усилия са извършили деянието, искайки смъртта на П.Н.Ц.

**23 ЯНУАРИ 2025 г.**

**Наказателно дело от общ характер №106/2024 година – 11:00 часа**

На 23.01.2025 година, състав на Плевенски окръжен съд ще разгледа наказателно дело №106/2024 година, образувано на основание обвинителен акт на Окръжна прокуратура Плевен, срещу четирима подсъдими с инициали **Ч.С.Ч., И.Т.Х, М.Д.А.** и **Р.О.М.**. На четиримата са повдигнати различни обвинения.

**Ч.С.Ч.** и **И.Т.Х.** са обвинени в това, че на 19 юли 2018 година, в град Тръстеник, обл.Плевен, в качеството им на длъжностни лица, съответно младши автоконтрольор и старши полицай, в съучастие помежду си и с подсъдимия **М.Д.А.**, не са изпълнили служебните си задължения при установяване на нарушение. Нарушението е извършено от подсъдимия **Р.О.М.**, който управлявал товарен автомобил без съответното свидетелство, в едногодишния срок от наказанието му за същото деяние, за което е предвидена санкция прекратяване на регистрацията на пътното превозно средство и отнемане на регистрационните му табели, което двамата обвиняеми не направили, като така спомогнали и **Р.О.М.** да избегне наказателно преследване за извършеното от него. Освен това, съставили акт за установяване на административно нарушение с невярно съдържание, като вписали, че друг е управлявал товарния автомобил, а не фактически установения при проверката водач **Р.О.М.**

На подсъдимия **М.Д.А.** са повдигнати обвинения във връзка с това, че като подбудител и помагач склонил обвиняемите **Ч.С.Ч.** и **И.Т.Х.** да извършат гореописаните престъпления, с цел да набави за себе си облага - да продължи да използва товарния автомобил в осъществяваната от него търговска дейност.

На четвъртия подсъдим с инициали **Р.О.М.** е повдигнато едно обвинение за управление на моторно превозно средство без да е правоспособен водач, в едногодишния срок от наказанието му за такова деяние.

**Наказателно дело от общ характер №819/2024 година – 10:30 часа**

На 23.01.2025 година се проведе първото разпоредително заседание по наказателно дело №819/2024 година, образувано срещу двама обвиняеми с инициали Ю.К.Н. от град София и М.Т.М. от град Плевен.

На 25.02.2018 година, на пътя Бяла-Ботевград, обходен път на град Долни Дъбник, при управление на товарен автомобил, подсъдимият М.Т.М. предприел изпреварване, като навлязъл в срещуположното пътно платно, където се движела подсъдимата Ю.К.Н., управлявайки лек автомобил със скорост от 100 км/ч. Двата автомобила се ударили в задната лява част, от което лекият автомобил се завъртял и последвал втори удар с друг лек автомобил движещ се по същия път. В следствие на този втори удар, на водача на третия автомобил били причинени травматични увреждания, които довели до неговата смърт, а на пътничка в същото МПС била причинена средна телесна повреда.

Обвинителният акт е постъпил в Окръжен съд – Плевен на 18.11.2024 година. Съдебното заседание е насрочено като разпоредително.

**Връзки с обществеността 17 януари 2024 г.**

**e-mail:** **os\_press@abv.bg**